b'\n_START_ARTICLE_\nSacy Sand\n_START_PARAGRAPH_\nSacy Sand [s\xc3\xa4ki s\xc3\xa4nd] (oik. Rolf Rainer Sigurd Sandqvist, 9. kes\xc3\xa4kuuta 1927 \xe2\x80\x93 15. marraskuuta 1985) oli suomalainen muusikko ja laulaja. H\xc3\xa4n oli suomalaisen latinomusiikin pioneereja.\n_START_SECTION_\nUra\n_START_PARAGRAPH_\nKokkolalainen Sacy Sand oli jo varhain kiinnostunut jazzista, ja h\xc3\xa4nen ensimm\xc3\xa4inen esikuvansa oli Benny Goodmanin orkesteri. Sotien j\xc3\xa4lkeen h\xc3\xa4n liittyi Lars Enqvist Sextettiin laulaja-rumpaliksi ja osallistui kev\xc3\xa4\xc3\xa4ll\xc3\xa4 1946 orkesterin kanssa Jive-Clubin j\xc3\xa4rjest\xc3\xa4m\xc3\xa4\xc3\xa4n orkesterikilpailuun. Musisoinnin ohessa Sand opiskeli Ateneumissa ja valmistui mainosgraafikoksi ja taidemaalariksi. N\xc3\xa4ihin aikoihin Sandin mielenkiinto Perez Pradon, Benny Moren ja Ernesto Lecuonan rytmej\xc3\xa4 kohtaan her\xc3\xa4si, ja h\xc3\xa4n alkoi opetella latinomusiikin keinoja rakennellen muun muassa erilaisia ly\xc3\xb6m\xc3\xa4soittimia._NEWLINE_Ulkoiselta olemukseltaan Sand oli kuin luotu latinomusiikin esitt\xc3\xa4j\xc3\xa4ksi. Ihailemansa Perez Pradon tapaan h\xc3\xa4n oli lyhyehk\xc3\xb6 (168 cm) ja h\xc3\xa4nell\xc3\xa4 oli ohuet viikset kuten Pradolla. Lavalla h\xc3\xa4nell\xc3\xa4 oli aina iloinen ilme kasvoillaan ja h\xc3\xa4nest\xc3\xa4 huokui vilpit\xc3\xb6n esiintymisen riemu._NEWLINE_Vuonna 1948 Sand siirtyi Leo Lindholmin orkesteriin laulavaksi perkussionistiksi. T\xc3\xa4m\xc3\xa4kin orkesteri osallistui Jive-Clubin 1949 j\xc3\xa4rjest\xc3\xa4miin orkesterikilpailuihin, joissa se voitti oman sarjansa. Seuraavana vuonna Sand siirtyi Kalevi Huuskosen Rytmi-Veikkoihin laulaja-saksofonistiksi ja esiintyi musiikki-lyhytelokuvassa "Etel\xc3\xa4n rytmej\xc3\xa4". Sand esiintyi 1950-luvulla my\xc3\xb6s kolmessa pitk\xc3\xa4ss\xc3\xa4 elokuvassa; "Min\xc3\xa4 soitan sinulle illalla", "T\xc3\xa4htisilm\xc3\xa4" ja "Pekka ja P\xc3\xa4tk\xc3\xa4 sammakkomiehin\xc3\xa4", joista kahdessa ensimm\xc3\xa4isess\xc3\xa4 h\xc3\xa4net voidaan n\xc3\xa4hd\xc3\xa4 tyypillisess\xc3\xa4 lava-show\'ssaan laulamassa r\xc3\xb6yhel\xc3\xb6paitoineen ja isoine conga-rumpuineen._NEWLINE_Sand levytti vuosien 1950 ja 1957 v\xc3\xa4lill\xc3\xa4 latinalaisia kappaleita, kuten "El Cumbanchero", "Keinu kanssani" (alkup. "Sway"), "Brazil", "Perfidia" ja "Lissabonin y\xc3\xb6ss\xc3\xa4". Levyt saivat aikalaiskriitikoilta hyv\xc3\xa4t arvostelut, mutta eiv\xc3\xa4t k\xc3\xa4yneet juuri kaupaksi._NEWLINE_1951 Sand siirtyi basisti-laulajaksi Ossi Aallon orkesteriin, joka esiintyi my\xc3\xb6s Ruotsissa. L\xc3\xa4hdetty\xc3\xa4\xc3\xa4n Aallon yhtyeest\xc3\xa4 h\xc3\xa4n vieraili muun muassa Lasse Turusen orkesterissa, kunnes perusti oman, puhtaasti latinalaisen orkesterinsa. Sandin orkesteri oli vuonna 1955 ensimm\xc3\xa4inen televisiossa esiintynyt yhtye \xe2\x80\x93 Sand itse nukkui pommiin, eik\xc3\xa4 h\xc3\xa4nt\xc3\xa4 n\xc3\xa4hty l\xc3\xa4hetyksess\xc3\xa4._NEWLINE_Vuonna 1961 Sand joutui keikkamatkalla vakavaan auto-onnettomuuteen, joka k\xc3\xa4yt\xc3\xa4nn\xc3\xb6ss\xc3\xa4 lopetti h\xc3\xa4nen muusikonuransa. El\xc3\xa4m\xc3\xa4ns\xc3\xa4 j\xc3\xa4lkipuolen h\xc3\xa4n toimi l\xc3\xa4hinn\xc3\xa4 taidemaalarina, joskin k\xc3\xa4vi satunnaisesti laulamassa Kokkolan Perdido-jazzklubilla.\n_START_SECTION_\nSinglet\n_START_PARAGRAPH_\nI Cross My Fingers / Robbin\'s Nest (Cupol FC 5006 \xe2\x80\xa2 1951)_NEWLINE_Kerrothan miksi / Mua \xc3\xa4l\xc3\xa4 hylk\xc3\xa4\xc3\xa4 (Metronome KM 7001 \xe2\x80\xa2 1952)_NEWLINE_Keinu kanssani / Kuka kanalja varasti h\xc3\xa4\xc3\xa4kellot (T\xc3\xa4hti RW 507 \xe2\x80\xa2 1953)_NEWLINE_Te Doy Mi Amor / Kanssasi kaukana (HMV TJ 048 \xe2\x80\xa2 1954)_NEWLINE_Cara Mia / Rakkauskirje (Star WS 601 \xe2\x80\xa2 1955)_NEWLINE_Nicolasa / Lemmentuskissasi (Star WS 614 \xe2\x80\xa2 1956)_NEWLINE_Lissabonin y\xc3\xb6ss\xc3\xa4 / Vidita (Star WS 622 \xe2\x80\xa2 1956)_NEWLINE_Brazil / Linda Majer (HMV TJ 063 \xe2\x80\xa2 1956)_NEWLINE_Perfidia / Mua l\xc3\xa4hemm\xc3\xa4ksi k\xc3\xa4y (HMV TJ 064 \xe2\x80\xa2 1957)_NEWLINE_Frenesi / L\xc3\xb6yt\xc3\xa4\xc3\xa4 voi niin monta syyt\xc3\xa4 (Star WS 639 \xe2\x80\xa2 1957)\n_START_SECTION_\nEP:t\n_START_PARAGRAPH_\nEtel\xc3\xa4n rytmej\xc3\xa4 (Star WEP 05 \xe2\x80\xa2 1956)_NEWLINE_Brazil (HMV 7 EGY 007 \xe2\x80\xa2 1956)_NEWLINE_Frenesi (HMV 7 EGY 019 \xe2\x80\xa2 1957)'